b'\n_START_ARTICLE_\nHollywoodska aleja slavnih\n_START_SECTION_\nPosebnosti\n_START_PARAGRAPH_\nNekatera imena nimajo neposredne povezave z zabavno industrijo in je komisija za njihovo vklju\xc4\x8ditev nekoliko svobodneje interpretirala pravila. Najo\xc4\x8ditnej\xc5\xa1i tak\xc5\xa1en primer je posadka odprave Apollo 11, ki ima na plo\xc4\x8dniku kar \xc5\xa1tiri znake v obliki Lune, v vsakem pa so izpisana imena treh \xc4\x8dlanov posadke - Neila Armstronga, Buzza Aldrina in Michaela Collinsa, tekst \xc2\xbbAPOLLO XI\xc2\xab\xc2\xa0in datum njihovega pristanka na Luni. Za izbor, ki so ga utemeljili s pomembnostjo televizijskega prenosa dogodka, naj bi bil odgovoren eden od takratnih \xc4\x8dlanov komisije, ki je osebno poznal enega od astronavtov. Podobna primera sta ko\xc5\xa1arkar Magic Johnson in boksar Muhammad Ali; slednji je tudi edini z zvezdo, vgrajeno navpi\xc4\x8dno na steni stavbe ob plo\xc4\x8dniku, saj ni hotel, da bi ljudje hodili po njegovem imenu._NEWLINE_Poleg posameznikov, ki so zaznamovali hollywoodsko industrijo zabave, imajo svoje zvezde tudi nekateri priljubljeni izmi\xc5\xa1ljeni liki, kot so Snegulj\xc4\x8dica, Godzilla, Racman Jaka in Shrek, celo dru\xc5\xbeina animirane serije Simpsonovi, pa tudi zabavi\xc5\xa1\xc4\x8dni park Disneyland ter skupine, kot so ekshibicijska ko\xc5\xa1arkarska ekipa Harlem Globetrotters. Tudi najve\xc4\x8djo skupino s svojo zvezdo sestavljajo izmi\xc5\xa1ljena bitja: gre za Man\xc4\x8dkine (The Munchkins) iz romana \xc4\x8carovnik iz Oza oz. natan\xc4\x8dneje filma po tej zgodbi iz leta 1939, v katerem je ta bitja upodobilo ve\xc4\x8d kot 100 ljudi._NEWLINE_Posameznik ima lahko ve\xc4\x8d kot eno zvezdo. \xc2\xbbPojo\xc4\x8di kavboj\xc2\xab\xc2\xa0Gene Autrey je edini z zvezdami v vseh petih kategorijah, v po \xc5\xa1tirih kategorijah pa jih imajo \xc5\xa1e Bob Hope, Mickey Rooney, Roy Rogers in Tony Martin.'